For første gang i de 10 år, han havde været ansat ved Aalborg Kommune, modtog en mandlig hjemmehjælper i august 2005 en klage fra en bruger. En måned efter var han fyret. Men det var heller ikke nogen hvem som helst, der havde klaget. Det var nemlig søsteren til Aalborgs socialdemokratiske borgmester, Henning G. Jensen, der følte at hjemmehjælperen havde været uforskammet, da han kom for at tage sig af hende. Hun klagede til forvaltningen, og det førte til afskedigelse. Nu har Vestre Landsret kendt fyringen for uberettiget. Ikke alene er klagen den eneste, der er indgivet mod den pågældende, men den er også udokumenteret og bliver bestridt af hjemmehjælperen selv. Så Aalborg Kommune skal af med 80.000 kroner i godtgørelse og andre 58.000 kroner til dækning af sagens omkostninger. Den pågældende er igen ansat ved Aalborg Kommune, denne gang som handicaphjælper. Da sagen først var for byretten blev kommunen frifundet af tekniske årsager, da dommeren mente, at sagen burde køre i det fagretslige system. /ritzau/

Opsummering:
Klage fra søster til Aalborg-borgmester fik hjemmehjælper fyret - nu får han erstatning